Søren Kjeldsen besøgte i dag sine nordjyske rødder i Brønderslev Golfklub, og fik en hyldest med på vejen.

Golfspilleren Søren Kjeldsen har på det senest haft stor succes, og er så sent som i mandags blevet hædret med "Den gyldne Golfbold." I dag var Søren Kjeldsen på besøg i sin barndomsklub Brønderslev Golfklub. Her blev han hyldet af klubbens medlemmer. - Det er fantastisk, at de laver sådan en dag for mig, siger Søren Kjeldsen. - Det var her det startede for mig, og det er dejligt stadig at have den opbakning, fortsætter han. Søren Kjeldsens karriere har for alvor taget fart. Lige nu er han blandt de 50 bedste golfspillere i verden. I november vandt han Volvo Masters, og er altså også indehaver af "Den Gyldne Golfbold" nu.